b'\n_START_ARTICLE_\nPi\xc8\x9bigoi codat\n_START_SECTION_\nDenumiri\n_START_PARAGRAPH_\nDenumirea latin\xc4\x83 Aegithalos caudatus a acestei specii, provine din cuv\xc3\xa2ntul grec aigithalos = pi\xc8\x9bigoi + cuv\xc3\xa2ntul latin caudatus (caudata) = codat, cu coada (lung\xc4\x83/ scurt\xc4\x83)._NEWLINE_\xc3\x8en limba rom\xc3\xa2n\xc4\x83 aceast\xc4\x83 specie se nume\xc8\x99te pi\xc8\x9bigoi codat, pi\xc8\x9bigoi de stol, pi\xc8\x9bigoi de c\xc3\xa2rd, porumbel mic. Subspecia nominat\xc4\x83 Aegithalos caudatus caudatus se nume\xc8\x99te pi\xc8\x9bigoi codat comun, pi\xc8\x9bigoi codat nordic. Subspecia Aegithalos caudatus europaeus se nume\xc8\x99te pi\xc8\x9bigoi codat vestic, pi\xc8\x9bigoi codat ro\xc8\x99ietic, pi\xc8\x9bigoi ro\xc8\x99ietic, pi\xc8\x9bigoi de stol, pi\xc8\x9bigoi de c\xc3\xa2rd, pi\xc8\x9bigoi codat, porumbel mic. Subspecia Aegithalos caudatus macedonicus se nume\xc8\x99te pi\xc8\x9bigoi codat macedonean.\n_START_SECTION_\nTaxonomie\n_START_PARAGRAPH_\nDenumirea latin\xc4\x83 a acestei specii Parus caudatus a fost dat\xc4\x83 de Linnaeus \xc3\xaen 1758, (terra typica Suedia)._NEWLINE_Pi\xc8\x9bigoiul codat este adesea considerat ca fiind conspecific cu pi\xc8\x9bigoiul cu g\xc3\xa2t argintiu (Aegithalos glaucogularis), dar are un penaj distinctiv, \xc8\x99i nu exist\xc4\x83 comunic\xc4\x83ri despre intergrada\xc8\x9bii sau hibridiz\xc4\x83ri regulate cu aceast\xc4\x83 specie din nord-estul Chinei ("intergrad\xc4\x83ri" aparente au fost \xc3\xaenregistrate ca p\xc4\x83s\xc4\x83ri migratoare pe coasta provinciei Hebei, dar originea \xc8\x99i statutul acestora sunt necunoscute). Varia\xc8\x9biile geografice sunt pronun\xc8\x9bate, \xc3\xaens\xc4\x83 cele dou\xc4\x83 glasuri principale ale speciei sunt aproape identice \xc3\xaen \xc3\xaentreg arealul._NEWLINE_Subspeciile sunt grupate \xc3\xaen patru grupuri: grupul caudatus din nordul Europei \xc8\x99i Asia, grupul europaeus din sudul \xc8\x99i vestul Europei, grupul alpinus din Europa mediteranean\xc4\x83 \xc8\x99i sud-vestul Asiei \xc8\x99i grupul trivirgatus din Coreea de Sud \xc8\x99i Japonia (grupul europaeus \xc8\x99i grupul trivirgatus sunt similare din punct de vedere morfologic \xc8\x99i de obicei unite \xc3\xaentr-un singur grup, \xc3\xaens\xc4\x83 izolarea lor geografic\xc4\x83 evident\xc4\x83 sugereaz\xc4\x83 \xc3\xaen mod ferm c\xc4\x83 au origini diferite). Acolo unde grupurile se \xc3\xaent\xc3\xa2lnesc exist\xc4\x83 regiuni vaste ocupate de diferite popula\xc8\x9bii formate din hibrizi; aceste regiuni de hibridizare sunt considerate zone de intergrada\xc8\x9bie secundar\xc4\x83 (unde popula\xc8\x9biile s-au \xc3\xaent\xc3\xa2lnit \xc3\xaentre ele relativ recent)._NEWLINE_Subspecia nominat\xc4\x83 caudatus intergradeaz\xc4\x83 cu subspecia europaeus \xc3\xaen Danemarca, estul Germaniei, sudul Poloniei, sudul Ucrainei \xc8\x99i nordul Rom\xc3\xa2niei, \xc8\x99i cu subspecia magnus \xc3\xaen Coreea; subspecia aremoricus intergradeaz\xc4\x83 cu subspecia taiti \xc3\xaen partea vest-central\xc4\x83 a Fran\xc8\x9bei; subspecia taiti intergradeaz\xc4\x83 cu subspecia irbii \xc3\xaen centrul Spaniei \xc8\x99i \xc3\xaen Portugalia; iar subspecia europeaus intergradeaz\xc4\x83 cu subspecia aremoricus \xc3\xaen vestul Fran\xc8\x9bei, cu subspecia taiti \xc3\xaen sud-vestul Fran\xc8\x9bei, cu subspecia italiae pe versan\xc8\x9bii sudici ai Alpilor \xc8\x99i cu subspecia macedonicus \xc3\xaen sudul fostei Iugoslavii \xc8\x99i sudul Bulgariei._NEWLINE_P\xc4\x83s\xc4\x83rile din aceast\xc4\x83 specie care cuib\xc4\x83resc \xc3\xaen Irak \xc8\x99i Siria apar\xc8\x9bin unei subspecii incerte \xc8\x99i sunt incluse provizoriu \xc3\xaen subspecia tephronotus. Subspeciile propuse sibiricus (din centrul Siberiei), kamtschaticus (din Kamceatka, \xc3\xaen estul Rusiei) \xc8\x99i japonicus (din nordul Japoniei) sunt slab diferen\xc8\x9biate \xc8\x99i sunt sinonimizate cu subspecia nominat\xc4\x83; subspeciile pallidolumbo (din insula Shikoku din sudul Japoniei) \xc8\x99i tarihoae (din insula Cheju din largul coastelor Coreei de Sud) sunt incluse \xc3\xaen subspecia trivirgatus.\n_START_SECTION_\nDescrierea\n_START_PARAGRAPH_\nEste o pas\xc4\x83re paseriform\xc4\x83 foarte mic\xc4\x83, cu corpul rotund, ciocul scurt \xc8\x99i gros, coada foarte lung\xc4\x83, \xc3\xaengust\xc4\x83; penajul este \xc3\xaen cea mai mare parte negru \xc8\x99i alb, cu cantit\xc4\x83\xc8\x9bi variabile de cenu\xc8\x99iu \xc8\x99i roz. Ca aspect, datorit\xc4\x83 taliei sale mici \xc8\x99i cozii lungi \xc8\x99i etajate, nu se poate confunda cu alt\xc4\x83 specie. Sexele sunt asem\xc4\x83n\xc4\x83toare \xc8\x99i nu se pot diferen\xc8\x9bia dup\xc4\x83 penaj._NEWLINE_Are o lungime de 13-16 cm, din care coada reprezint\xc4\x83 6-10 cm, \xc8\x99i o greutate de 6,2-10,4 g (subspecia europaeus). Lungimea aripii = 55-67 mm; lungimea cozii = 60-103 mm; lungimea ciocului = 5-8 mm; lungimea tarsului = 13-15 mm. _NEWLINE_Ciocul este foarte mic, scurt \xc8\x99i conic, destul de gros \xc8\x99i pu\xc8\x9bin comprimat lateral; at\xc3\xa2t mandibula superioar\xc4\x83 c\xc3\xa2t \xc8\x99i mandibula inferioar\xc4\x83 sunt puternic curbate. N\xc4\x83rile sunt rotunjite \xc8\x99i acoperite cu pene scurte, vibrisele sunt discrete. Picioarele sunt relativ lungi \xc8\x99i sub\xc8\x9biri, cu solzii tarsieni adesea concrescu\xc8\x9bi, degetul posterior relativ robust cu o ghear\xc4\x83 lung\xc4\x83 \xc8\x99i puternic\xc4\x83. Aripile sunt scurte \xc8\x99i rotunjite, cu zece remige primare, din care cea mai lateral\xc4\x83 este mult redus\xc4\x83, lungimea ei reprezent\xc3\xa2nd aproximativ 40% din a celei mai lungi remige primare. Coada este dispropor\xc8\x9bionat de lung\xc4\x83, \xc3\xaengust\xc4\x83, cuneiform\xc4\x83, etajat\xc4\x83 \xc8\x99i emarginat\xc4\x83, cu dou\xc4\x83sprezece rectrice, destul de \xc3\xaenguste, perechea mijlocie de rectrice mai scurt\xc4\x83 dec\xc3\xa2t perechea adiacent\xc4\x83. Are un penaj moale, gros \xc8\x99i necompact, d\xc3\xa2ndu-i \xc3\xaenf\xc4\x83\xc8\x9bi\xc8\x99area unei mici sfere pufoase._NEWLINE_Subspecia nominat\xc4\x83 Aegithalos caudatus caudatus are capul, b\xc4\x83rbia, partea inferioar\xc4\x83 a g\xc3\xa2tului \xc8\x99i cea mai mare parte a p\xc4\x83r\xc8\x9bilor inferioare (pieptul \xc8\x99i partea median\xc4\x83 a abdomenului) de culoare alb\xc4\x83 ca z\xc4\x83pada.  Flancurile p\xc3\xa2n\xc4\x83 la regiunea anal\xc4\x83 de culoare roz curat. Partea superioar\xc4\x83 a mantalei neagr\xc4\x83, partea inferioar\xc4\x83 a mantalei \xc8\x99i spatele de culoare neagr\xc4\x83 amestecat\xc4\x83 cu dungi alb-rozacee sau albicioase sp\xc4\x83l\xc4\x83cite. Remigele scapulare \xc8\x99i t\xc3\xa2rti\xc8\x9ba roz-deschise, cu o nuan\xc8\x9b\xc4\x83 alb\xc4\x83 cu negru \xc8\x99i pete albe. Tectricele supracaudale \xc8\x99i coada negre, cele trei rectrice laterale \xc3\xaen mare parte albe (\xc3\xaen special pe steagul extern). Aripile \xc3\xaentunecate. Tectricele supraalare \xc8\x99i alula negre, supraalarele mari interne tivite lat pe v\xc3\xa2rfuri \xc8\x99i margini cu alb. Remigele aripilor brun \xc3\xaenchise, remigele ter\xc8\x9biare \xc8\x99i secundare lat tivite albicios pe margini. Irisul bruniu-\xc3\xaenchis, pleoapa galben\xc4\x83 sau ro\xc8\x99ie sau ro\xc8\x99u-deschis\xc4\x83 (mai frecvent galben\xc4\x83, dar culoarea probabil reflect\xc4\x83 \xc8\x99i dispozi\xc8\x9bia p\xc4\x83s\xc4\x83rii). Ciocul negru. Picioarele brun-negricioase._NEWLINE_Juvenilul este \xc3\xaen general mai \xc3\xaenchis la culoare dec\xc3\xa2t adultul, partea posterioar\xc4\x83 a lorului (lorum) p\xc3\xa2n\xc4\x83 la obraz \xc8\x99i regiunea auricular\xc4\x83 de culoare \xc3\xaenchis\xc4\x83 (accentu\xc3\xa2nd inelul ocular de culoare deschis\xc4\x83), numai centrul frun\xc8\x9bii \xc8\x99i cre\xc8\x99tetul sunt albicioase, mantaua \xc8\x99i spatele sunt brune, nuan\xc8\x9ba rozacee este restr\xc3\xa2ns\xc4\x83 la jum\xc4\x83tatea distal\xc4\x83 a remigelor scapulare, coada mai scurt\xc4\x83 de culoare brun-negricioas\xc4\x83, albul de pe rectricele laterale ale cozii este redus \xc8\x99i p\xc4\x83tat cu bruniu, supraalare mari interne sunt tivite mai \xc3\xaengust pe margini \xc8\x99i pe v\xc3\xa2rfuri cu alb-g\xc4\x83lbui, remigele aripilor mai palide \xc8\x99i mai brunii, p\xc4\x83r\xc8\x9bile inferioare alb-murdare, abdomenul cu o nuan\xc8\x9b\xc4\x83 brun-g\xc4\x83lbuie._NEWLINE_ _NEWLINE_Dombrowski descrie subspecia nominat\xc4\x83 astfel: "Coada lung\xc4\x83, \xc3\xaengust\xc4\x83 \xc8\x99i cuneiform\xc4\x83, dar nu rectricele mediane sunt cele mai lungi, ci perechea urm\xc4\x83toare. Pas\xc4\x83re adult\xc4\x83: \xc3\xaentreg capul, ceafa, b\xc4\x83rbia, g\xc3\xa2tul, pieptul \xc8\x99i mijlocul p\xc3\xa2ntecului alb-curat, numai flancurile \xc8\x99i t\xc3\xa2rti\xc8\x9ba porfiriu-ro\xc8\x99cat palide. Cerbicea \xc8\x99i partea anterioar\xc4\x83 a spatelui negru-\xc3\xaenchise, penele marginale deseori cu v\xc3\xa2rful porfiriu-ro\xc8\x99cat. Penele de pe um\xc4\x83r viu-porfirii, \xc3\xaen spre tectrice amestecat cu alb. Partea posterioar\xc4\x83 a spatelui negricioas\xc4\x83, amestecat\xc4\x83 cu dungi longitudinale porfirii \xc8\x99i albicioase. Ciocul \xc8\x99i picioarele negre. Irisul brun-\xc3\xaenchis. Pleoapele ro\xc8\x99u-deschise. Pas\xc4\x83re t\xc3\xa2n\xc4\x83r\xc4\x83: Fruntea \xc8\x99i cre\xc8\x99tetul albicioase; laturile capului, cerbicea \xc8\x99i spatele negru-brunatice ori negru-palide; penele umerilor negru-brunatice, cu v\xc3\xa2rfuri albicioase ori foarte roz-palide. Partea de dedesubt albicioas\xc4\x83; suflul porfiriu pronun\xc8\x9bat \xc3\xaen deosebi pe abdomen. Ciocul brun \xc3\xaenchis, la v\xc3\xa2rf mai deschis. Picioarele brun-palide, pleoapele galbene intens."\n_START_SECTION_\nN\xc4\x83p\xc3\xa2rlirea\n_START_PARAGRAPH_\nP\xc4\x83s\xc4\x83rile adulte n\xc4\x83p\xc3\xa2rlesc de la sf\xc3\xa2r\xc8\x99itul lui iunie p\xc3\xa2n\xc4\x83 la \xc3\xaenceputul lui septembrie, \xc3\xaenlocuind complet toate penele. Mai \xc3\xaent\xc3\xa2i n\xc4\x83p\xc3\xa2rlesc penele mici, iar penele de contur sunt \xc3\xaenlocuite \xc3\xaen cea de-a doua perioad\xc4\x83 de n\xc4\x83p\xc3\xa2rlire, cel mai adesea \xc3\xaen decursul lunii august. Ultimele sunt \xc3\xaenlocuite remigele primare._NEWLINE_Juvenilii n\xc4\x83p\xc3\xa2rlesc din iulie p\xc3\xa2n\xc4\x83 la \xc3\xaenceputul lui septembrie, iar n\xc4\x83p\xc3\xa2rlirea acestora, spre deosebire de speciile familiei paridelor, este complet\xc4\x83, adic\xc4\x83 sunt \xc3\xaenlocuite toate penele. Astfel, rectricele cozii p\xc4\x83s\xc4\x83rilor tinere \xc3\xaen penajul juvenil sunt mai lungi dec\xc3\xa2t la adul\xc8\x9bi (lungimea cozii este \xc3\xaen medie cu 10 mm mai mare), dar la \xc3\xaenceputul lui septembrie aceast\xc4\x83 diferen\xc8\x9b\xc4\x83, ca rezultat al schimb\xc4\x83rii rectricelor, dispare. Se schimb\xc4\x83 \xc8\x99i remigele aripilor. Spre deosebire de p\xc4\x83s\xc4\x83rile adulte, juvenilii schimb\xc4\x83 mai \xc3\xaent\xc3\xa2i penele mari de contur, iar penele mici se schimb\xc4\x83 \xc3\xaen a doua jum\xc4\x83tate a perioadei de n\xc4\x83p\xc3\xa2rlire - la sf\xc3\xa2r\xc8\x99itul lui iulie \xc8\x99i \xc3\xaen august. Ca urmare, diferen\xc8\x9bele de m\xc4\x83rime \xc8\x99i de culoare caracteristice p\xc4\x83s\xc4\x83rilor tinere dispar, iar \xc3\xaen septembrie p\xc4\x83s\xc4\x83rile adulte \xc8\x99i tinere sunt practic identice.\n_START_SECTION_\nGlasul\n_START_PARAGRAPH_\nPi\xc8\x9bigoiul codat este foarte vocal._NEWLINE_Strig\xc4\x83tele de contact obi\xc8\x99nuite sunt un "si-si-si" sau "\xc8\x9bi-\xc8\x9bi", de tonalitate \xc3\xaenalt\xc4\x83, pur, domol dar p\xc4\x83trunz\xc4\x83tor, scos de p\xc4\x83s\xc4\x83ri \xc3\xaen special \xc3\xaen timpul zborului, mai ales c\xc3\xa2nd c\xc3\xa2rdul se deplaseaz\xc4\x83 rapid \xc8\x99i de c\xc4\x83tre indivizii izola\xc8\x9bi de c\xc3\xa2rdul principal; un "tup" sacadat, mai timbrat \xc8\x99i mai monoton, de obicei intercalat cu note izolate "\xc8\x9biit" \xc3\xaenalte, sub\xc8\x9biri; un tril scurt, exploziv, neclar, strident, cu ton descresc\xc3\xa2nd spre sf\xc3\xa2r\xc8\x99it, "\xc8\x9birr", "\xc8\x9bir-rr" (amintind de ochiuboului), sau "\xc8\x9birrrup", "\xc8\x9brrr", "\xc8\x9br-\xc8\x9brr",  emis \xc3\xaen caz de alarm\xc4\x83 sau excitare (frecvent f\xc4\x83r\xc4\x83 provoc\xc4\x83ri v\xc4\x83dite); un fel de plesc\xc4\x83it, "tec" \xc8\x99i un fluierat \xc3\xaenalt, trisilabic, "sri-sri-sri"._NEWLINE_\xc3\x8en stoluri emite \xc8\x99i un tril sub\xc8\x9bire, metalic, u\xc8\x99or descendent: "siuiuiuiuiui", reprezent\xc3\xa2nd un strig\xc4\x83t de alarm\xc4\x83 \xc8\x99i nu un c\xc3\xa2ntec. \xc3\x8en timpul conflictelor dintre c\xc3\xa2rduri sunt emise versiuni mai sonore, mai tari, cu un ton ridicat._NEWLINE_C\xc3\xa2nt\xc4\x83 destul de rar. Nu are un c\xc3\xa2ntec teritorial, dar uneori emite ni\xc8\x99te note \xc3\xaembinate "tup" \xc8\x99i "\xc8\x9birrrup" domolite, ciripitoare \xc8\x99i vibrante, precum \xc8\x99i note cert\xc4\x83re\xc8\x9be, uneori \xc3\xaentr-o manier\xc4\x83 destul de structurat\xc4\x83, asem\xc4\x83n\xc4\x83toare cu c\xc3\xa2ntecul unui l\xc4\x83car (Acrocephalus) \xc8\x99i uneori ca o colec\xc8\x9bie de note mai amestecate "\xc8\x9bi-si-si-si\xe2\x80\xa6", la care se adaug\xc4\x83 o serie de "\xc8\x9brr-\xc8\x9brr-\xc8\x9brr\xe2\x80\xa6"; acest "c\xc3\xa2ntec" este interpretat de ambele sexe, \xc3\xaen special \xc3\xaen timpul confrunt\xc4\x83rilor agresive cu conspecificii, \xc3\xaen timpul copula\xc8\x9biei \xc8\x99i construirii cuiburilor \xc8\x99i atunci c\xc3\xa2nd hr\xc4\x83nesc puii.\n_START_SECTION_\nHabitatul\n_START_PARAGRAPH_\nPi\xc8\x9bigoiul codat este \xc3\xaen esen\xc8\x9b\xc4\x83 un locuitor al p\xc4\x83durii, prefer\xc3\xa2nd marginea p\xc4\x83durii._NEWLINE_Tr\xc4\x83ie\xc8\x99te \xc3\xaen p\xc4\x83duri de foioase \xc8\x99i mixte, unde prefer\xc4\x83 subarboretul \xc8\x99i stratul arbustiv bine dezvoltat, care este mai abundent la marginea p\xc4\x83durii, ca \xc8\x99i de-a lungul r\xc3\xa2urilor \xc8\x99i \xc3\xaen jurul lumini\xc8\x99urilor din p\xc4\x83duri ap\xc4\x83rute \xc3\xaen urma incendiilor, inunda\xc8\x9biilor, dobor\xc3\xa2turilor de v\xc3\xa2nt sau consumului vegeta\xc8\x9biei de c\xc4\x83tre erbivore mari. \xc3\x8en p\xc4\x83durile mixte prefer\xc4\x83 p\xc3\xa2lcurile de copaci de foioase, \xc3\xaen special de s\xc4\x83lcii (Salix), de-a lungul cursurilor de ap\xc4\x83 \xc8\x99i a unor locuri similare._NEWLINE_Este \xc3\xaent\xc3\xa2lnit \xc8\x99i \xc3\xaen p\xc4\x83durile riverane \xc8\x99i, mai ales \xc3\xaen vestul Europei, \xc3\xaen tufi\xc8\x99uri de arbu\xc8\x99ti, lande cu copaci r\xc4\x83zle\xc8\x9bi, \xc3\xaen tufi\xc8\x99urile \xc8\x99i gardurile vii din terenurile agricole \xc8\x99i \xc3\xaen parcurile suburbane, \xc3\xaen cimitire \xc8\x99i gr\xc4\x83dini cu mul\xc8\x9bi copaci; \xc3\xaen regiunea mediteranean\xc4\x83 tr\xc4\x83ie\xc8\x99te \xc8\x99i \xc3\xaen machia \xc8\x99i \xc3\xaen p\xc4\x83durile deschise de pin (Pinus); aceast\xc4\x83 specie este mai r\xc4\x83sp\xc3\xa2ndit\xc4\x83 \xc3\xaen astfel de habitate \xc3\xaen afara sezonului de cuib\xc4\x83rit. Evit\xc4\x83 desi\xc8\x99urile pure de conifere din vestul arealului, dar a fost \xc3\xaent\xc3\xa2lnit \xc3\xaen p\xc4\x83durile deschise de molid (Picea), brad (Abies), zad\xc4\x83 (Larix) \xc8\x99i z\xc3\xa2mbru siberian (Pinus sibirica) din centrul Siberiei (mai ales la marginea p\xc4\x83duri sau \xc3\xaen zonele de pe malul r\xc3\xa2ului acolo unde cre\xc8\x99te un amestec de arbori de foioase)._NEWLINE_\xc3\x8en Europa este \xc3\xaent\xc3\xa2lnit de obicei la altitudini sub 1000 m, \xc3\xaens\xc4\x83 se g\xc4\x83se\xc8\x99te p\xc3\xa2n\xc4\x83 la 1200 m \xc3\xaen Ungaria \xc8\x99i \xc3\xaen unele locuri p\xc3\xa2n\xc4\x83 la 1800 m (rar p\xc3\xa2n\xc4\x83 la 2120 m) \xc3\xaen Alpi, dar este mai montan \xc3\xaen sud-est, cuib\xc4\x83rind p\xc3\xa2n\xc4\x83 la 2000 m \xc3\xaen Grecia (de\xc8\x99i este mai frecvent la 200-1000 m), 2000 m (\xc3\xaen principal la 100-1300 m) \xc3\xaen Turcia \xc8\x99i 1500 m \xc3\xaen Caucaz; p\xc3\xa2n\xc4\x83 la cel pu\xc8\x9bin 1830 m \xc3\xaen Iran. \xc3\x8en Japonia este \xc3\xaent\xc3\xa2lnit mai ales la 500-1600 m, dar hoin\xc4\x83re\xc8\x99te la altitudini mai joase \xc3\xaen timpul iernii; este \xc3\xaen principal montan \xc3\xaen China, unde este \xc3\xaent\xc3\xa2lnit la 780-1100 m (cu extreme 400-1800 m) \xc3\xaen mun\xc8\x9bii Changbai Shan (provincia Jilin)._NEWLINE_\xc3\x8en Rom\xc3\xa2nia pi\xc8\x9bigoiul codat este o specie sedentar\xc4\x83 care poate fi \xc3\xaent\xc3\xa2lnit\xc4\x83 \xc3\xaen diverse habitate, inclusiv \xc3\xaen p\xc4\x83duri de foioase sau amestec, parcuri mari, gr\xc4\x83dini cu arbori, livezi apropiate de p\xc4\x83durile din zonele subcarpatice,  \xc3\xaen tufi\xc8\x99uri \xc8\x99i mla\xc8\x99tini. \xc3\x8en aceste habitate este observat mai ales \xc3\xaen zone \xc3\xaen care exist\xc4\x83 \xc8\x99i un strat dens de arbu\xc8\x99ti. Este \xc3\xaent\xc3\xa2lnit \xc3\xaen p\xc4\x83durile de foioase de la \xc8\x99es p\xc3\xa2n\xc4\x83 \xc3\xaen zona p\xc4\x83durilor montane de amestec._NEWLINE_\xc3\x8en Republica Moldova pi\xc8\x9bigoiul codat este o specie sedentar\xc4\x83, habitatele tipice sunt p\xc4\x83durile din luncile r\xc3\xa2urilor sau p\xc4\x83durile umede cu subarboret des \xc8\x99i cele amestecate cu specii de conifere, mai rar se \xc3\xaent\xc3\xa2lne\xc8\x99te \xc3\xaen gr\xc4\x83dini \xc8\x99i parcuri. Prefer\xc4\x83 lizierele p\xc4\x83durilor.\n_START_SECTION_\nHrana\n_START_PARAGRAPH_\nPi\xc8\x9bigoiului codat se hr\xc4\x83ne\xc8\x99te pe tot parcursul anului mai ales cu nevertebrate; \xc3\xaen sezonul rece consum\xc4\x83 uneori semin\xc8\x9be mici. Puii sunt hr\xc4\x83ni\xc8\x9bi numai cu insecte \xc8\x99i p\xc4\x83ianjeni._NEWLINE_Hrana pi\xc8\x9bigoiului codat const\xc4\x83 \xc3\xaen principal din hemiptere (purici meliferi \xc8\x99i afide) \xc8\x99i ou\xc4\x83 \xc8\x99i omizi de fluturi mici. Mai rar \xc8\x99i \xc3\xaen cantit\xc4\x83\xc8\x9bi mai mici se hr\xc4\x83ne\xc8\x99te cu mici himenoptere \xc8\x99i g\xc3\xa2ndaci (mai ales cu g\xc4\x83rg\xc4\x83ri\xc8\x9b\xc4\x83), precum \xc8\x99i cu p\xc4\x83ianjeni. Pi\xc8\x9bigoiul codat este o specie folositoare \xc3\xaen silvicultur\xc4\x83 deoarece distruge omizile \xc8\x99i ou\xc4\x83le fluturilor, precum \xc8\x99i alte insecte d\xc4\x83un\xc4\x83toare._NEWLINE_Averin \xc8\x99i Ganea \xc3\xaen con\xc8\x9binutului stomacurilor a 18 pi\xc8\x9bigoi coda\xc8\x9bi studia\xc8\x9bi \xc3\xaen Republica Moldova au g\xc4\x83sit c\xc4\x83 insectele alc\xc4\x83tuiesc 75%, p\xc4\x83ianjenii 21%, materiile vegetale 3%. Printre insectele g\xc4\x83site \xc3\xaen stomacurile acestor p\xc4\x83s\xc4\x83ri se num\xc4\x83rau 21 omizi nep\xc4\x83roase, 6 omizi p\xc4\x83roase, 190 ou\xc4\x83 de insecte, 23 p\xc4\x83ianjeni, 14 g\xc4\x83rg\xc4\x83ri\xc8\x9be (trombari), 12 omizi torc\xc4\x83toare (tortricide), 9 croitori (cerambicide), 10 l\xc4\x83custe, multe afide etc._NEWLINE_Ocazional, \xc3\xaen special toamna \xc8\x99i iarna, consum\xc4\x83 semin\xc8\x9be, muguri \xc8\x99i chiar m\xc4\x83sline \xc8\x99i arahide, a fost observat c\xc4\x83 bea sev\xc4\x83._NEWLINE_Nu \xc3\xae\xc8\x99i face provizii de hran\xc4\x83. \xc3\x8e\xc8\x99i procur\xc4\x83 hrana mai ales prin subarboretul arbustiv \xc8\x99i coronament, doar uneori pe p\xc4\x83m\xc3\xa2nt, ciugule\xc8\x99te cu delicate\xc8\x9be hrana de pe suprafa\xc8\x9ba r\xc4\x83murelelor, frunzelor \xc8\x99i mugurilor. Este foarte activ \xc8\x99i agil. C\xc3\xa2nd caut\xc4\x83 insecte \xc8\x99i ou\xc4\x83le lor, pi\xc8\x9bigoiul codat se aga\xc8\x9b\xc4\x83 de partea de jos a ramurii cu unul sau ambele picioare \xc8\x99i cu susul \xc3\xaen jos, \xc8\x99i examineaz\xc4\x83 cu aten\xc8\x9bie ml\xc4\x83di\xc8\x9bele terminale sub\xc8\x9biri ale arborilor de foioase (\xc3\xaen special cele de mesteac\xc4\x83n). La fel ca \xc8\x99i pi\xc8\x9bigoii adev\xc4\x83ra\xc8\x9bi se ca\xc8\x9b\xc4\x83r\xc4\x83 cu dib\xc4\x83cie pe crengi, dar mi\xc8\x99c\xc4\x83rile lor sunt mai lente. Atunci c\xc3\xa2nd prinde o insect\xc4\x83 prea mare care nu o poate \xc3\xaenghi\xc8\x9bi imediat, se ag\xc4\x83\xc8\x9ba de o ramur\xc4\x83 cu un picior \xc8\x99i \xc8\x9bine insect\xc4\x83 cu alt picior d\xc3\xa2nd cu ciocul \xc3\xaen ea. Poate plana pe loc, \xc8\x99i uneori prinde \xc3\xaen zbor insectele.\n_START_SECTION_\nComportamentul\n_START_PARAGRAPH_\nPi\xc8\x9bigoiul codat duce un mod gregar de via\xc8\x9b\xc4\x83. \xc3\x8en afara sezonului de cuib\xc4\x83rit (toamna \xc8\x99i iarna, din august p\xc3\xa2n\xc4\x83 \xc3\xaen martie-aprilie) pi\xc8\x9bigoii coda\xc8\x9bi hoin\xc4\x83resc \xc3\xaen grupuri familiale nu prea numeroase \xc3\xaen c\xc4\x83utarea hranei, \xc8\x9bin\xc3\xa2nd leg\xc4\x83tura \xc3\xaentre ei printr-un \xc8\x9biuit caracteristic, dar se men\xc8\x9bin \xc3\xaen limitele arealului de cuib\xc4\x83rit. Iarna se pot al\xc4\x83tura c\xc3\xa2rdurilor mixte formate de alte specii de pi\xc8\x9bigoi, dar stau \xc3\xaentotdeauna grupa\xc8\x9bi \xc3\xaen stoluri mici, chiar \xc3\xaen interiorul unui stol mare de pi\xc8\x9bigoi hoinari._NEWLINE_C\xc3\xa2rdurile obi\xc8\x99nuit cuprind aproximativ de la 3 p\xc3\xa2n\xc4\x83 la 30 de indivizi \xc8\x99i sunt formate din p\xc4\x83rin\xc8\x9bi \xc8\x99i descenden\xc8\x9bii lor din sezonul de reproducere precedent, la care se al\xc4\x83tur\xc4\x83 al\xc8\x9bi adul\xc8\x9bi ajutori (asisten\xc8\x9bii) care au participat la cre\xc8\x99terea puilor. Aceste c\xc3\xa2rduri sunt stabile \xc8\x99i "\xc3\xaenchise", iar \xc3\xaen timpul iernii fiecare c\xc3\xa2rd ocup\xc4\x83 un teritoriu bine ap\xc4\x83rat, a c\xc4\x83rui dimensiune depinde de num\xc4\x83rul de p\xc4\x83s\xc4\x83ri care alc\xc4\x83tuiesc grupul. Uneori c\xc3\xa2rdurile separate se adun\xc4\x83 \xc3\xaempreun\xc4\x83 pentru un timp, fiind observate grupuri mari de p\xc3\xa2n\xc4\x83 la 300 de indivizi. C\xc3\xa2rdul poate s\xc4\x83 se regrupeze temporar pe vreme friguroas\xc4\x83; \xc3\xaen mod alternativ, unii indivizi r\xc4\x83m\xc3\xa2n ne\xc3\xaemperechea\xc8\x9bi la \xc3\xaenceputul prim\xc4\x83verii \xc8\x99i pot fi predispu\xc8\x99i s\xc4\x83 hoin\xc4\x83reasc\xc4\x83._NEWLINE_La sf\xc3\xa2r\xc8\x99itul iernii \xc8\x99i la \xc3\xaenceputul prim\xc4\x83verii, c\xc3\xa2rdurile se destram\xc4\x83, masculii \xc3\xae\xc8\x99i p\xc4\x83streaz\xc4\x83 teritoriile stabilite peste iarn\xc4\x83, dar femelele nu \xc8\x9bin cont de acestea. Femelele f\xc4\x83r\xc4\x83 partener pleac\xc4\x83 \xc8\x99i se \xc3\xaemperecheaz\xc4\x83 cu masculii din c\xc3\xa2rdul \xc3\xaenvecinat, probabil \xc3\xaen timpul, "trecerii de partea inamicului" \xc3\xaen timpul disputelor teritoriale. Fiecare pereche \xc3\xae\xc8\x99i stabile\xc8\x99te un teritoriu slab ap\xc4\x83rat \xc3\xaen zona ocupat\xc4\x83 de masculul din c\xc3\xa2rdul de iarn\xc4\x83, dar ambii parteneri continu\xc4\x83 s\xc4\x83 stea coco\xc8\x9ba\xc8\x9bi, pentru a se odihni cu ceilal\xc8\x9bi membri ai c\xc3\xa2rdului p\xc3\xa2n\xc4\x83 c\xc3\xa2nd cuibul este destul de bine construit pentru a fi folosit ca ad\xc4\x83post, de obicei atunci c\xc3\xa2nd acoperi\xc8\x99ul cuibului este terminat. Apoi ei se ad\xc4\x83postesc \xc3\xaen cuib p\xc3\xa2n\xc4\x83 c\xc3\xa2nd puii p\xc4\x83r\xc4\x83sesc cuibul._NEWLINE_Perioadele de hr\xc4\x83nire lini\xc8\x99tit\xc4\x83 alterneaz\xc4\x83 cu deplas\xc4\x83ri rapide zgomotoase, \xc3\xaen care indivizii c\xc3\xa2rdului \xc3\xae\xc8\x99i urmeaz\xc4\x83 conduc\xc4\x83torul spre un nou loc. Atunci c\xc3\xa2nd traverseaz\xc4\x83 o zon\xc4\x83 deschis\xc4\x83, indivizii din c\xc3\xa2rd se adun\xc4\x83 \xc3\xaempreun\xc4\x83, strig\xc3\xa2nd agitat, \xc3\xaenainte de a zbura \xc3\xaen \xc8\x99ir indian, unul dup\xc4\x83 altul, peste zona respectiv\xc4\x83. Indivizii separa\xc8\x9bi de c\xc3\xa2rd devin agita\xc8\x9bi, emit strig\xc4\x83te puternice \xc8\x99i \xc3\xae\xc8\x99i caut\xc4\x83 companionii lor. _NEWLINE_C\xc3\xa2nd se odihnesc coco\xc8\x9ba\xc8\x9bi, indivizii din c\xc3\xa2rd se ghemuiesc unul l\xc3\xa2ng\xc4\x83 altul pe o ramur\xc4\x83 orizontal\xc4\x83, de obicei \xc3\xaentr-un tufi\xc8\x99 spinos, fiecare cu penele \xc3\xaenfoiate astfel \xc3\xaenc\xc3\xa2t se aseam\xc4\x83n\xc4\x83 ca o minge de pene. Distan\xc8\x9ba dintre indivizi depinde de temperatura ambiant\xc4\x83. \xc3\x8en nop\xc8\x9bile reci, se ghemuiesc str\xc3\xa2ns lipi\xc8\x9bi unul de altul, cu penele \xc3\xaenfoiate, astfel se aseam\xc4\x83n\xc4\x83 cu o funie pufoas\xc4\x83, av\xc3\xa2nd cozile expuse lateral, iar \xc3\xaen vreme foarte rece, pot dormi \xc3\xaentr-o gaur\xc4\x83 din p\xc4\x83m\xc3\xa2nt, printre r\xc4\x83d\xc4\x83cini sau chiar \xc3\xaen g\xc4\x83uri de z\xc4\x83pad\xc4\x83. Pozi\xc8\x9bia pe care un individ o ocup\xc4\x83 pe ramura \xc3\xaen care stau coco\xc8\x9ba\xc8\x9bi ace\xc8\x99ti pi\xc8\x9bigoi joac\xc4\x83 un rol important \xc3\xaen \xc8\x99ansele sale de supravie\xc8\x9buire; cei afla\xc8\x9bi la cap\xc4\x83tul r\xc3\xa2ndului format pe ramur\xc4\x83 sunt primii care mor pe vreme geroas\xc4\x83, de aceea p\xc4\x83s\xc4\x83rile dominante ocup\xc4\x83 centrul r\xc3\xa2ndului. S-a sugerat c\xc4\x83 o astfel de coco\xc8\x9bare \xc3\xaempreun\xc4\x83 este esen\xc8\x9bial\xc4\x83 pentru supravie\xc8\x9buirea acestei p\xc4\x83s\xc4\x83ri micu\xc8\x9be \xc8\x99i poate fi principalul motiv pentru sociabilitatea (gregaritatea) lor mare. C\xc3\xa2nd hoin\xc4\x83resc \xc3\xaen timpul zilei, perechile \xc8\x99i indivizii din acela\xc8\x99i grup social se str\xc3\xa2ng \xc3\xaempreun\xc4\x83 \xc3\xaen mod similar, fiecare \xc3\xaen contact corporal cu unul sau cu mai mul\xc8\x9bi indivizi._NEWLINE_\xc3\x8en ciuda naturii extrem de sociabile a acestei specii, nu s-a observat ca atare cur\xc4\x83\xc8\x9birea reciproc\xc4\x83 a penelor \xc3\xaentre indivizi. Se scarpin\xc4\x83 pe cap printr-o metod\xc4\x83 indirect\xc4\x83, cu piciorul ridicat peste arip\xc4\x83. Aceste specie se scald\xc4\x83 st\xc3\xa2nd \xc3\xaen ap\xc4\x83 \xc8\x99i se strope\xc8\x99te, dar este posibil c\xc4\x83 cel pu\xc8\x9bin unii, s\xc4\x83 se \xc3\xaemb\xc4\x83ieze \xc3\xaen frunzi\xc8\x99, profit\xc3\xa2nd de frunzi\xc8\x99ul acoperit cu rou\xc4\x83 sau \xc3\xaembibat cu ap\xc4\x83 de ploaie. Face \xc8\x99i b\xc4\x83i de soare, st\xc3\xa2nd culcat pe o parte pentru a-\xc8\x99i expune cealalt\xc4\x83 la soare. Nu exist\xc4\x83 observa\xc8\x9bii despre \xc3\xaemb\xc4\x83ierea \xc3\xaen furnici._NEWLINE_Zborul este rapid \xc8\x99i ondulat, cu b\xc4\x83t\xc4\x83i rapide ale aripilor, viteza \xc8\x99i direc\xc8\x9bia zborului sunt destul de neregulate.\n_START_SECTION_\nDeplas\xc4\x83ri sezoniere\n_START_PARAGRAPH_\nPi\xc8\x9bigoiul codat este o specie sedentar\xc4\x83 \xc3\xaen regiunile temperate \xc8\x99i mediteraneene, dar par\xc8\x9bial migratoare \xc3\xaen centrul \xc8\x99i nordul continentului eurasiatic._NEWLINE_\xc3\x8en Rom\xc3\xa2nia \xc8\x99i Republica Moldova pi\xc8\x9bigoiul codat este o specie sedentar\xc4\x83. Toamna \xc8\x99i iarna hoin\xc4\x83re\xc8\x99te \xc3\xaen c\xc3\xa2rduri, \xc3\xaen c\xc4\x83utarea hranei, \xc8\x9bin\xc3\xa2nd leg\xc4\x83tura \xc3\xaentre ei printr-un \xc8\x9biuit caracteristic,  \xc3\xaens\xc4\x83 se men\xc8\x9bin \xc3\xaen limitele arealului de cuib\xc4\x83rit. \xc3\x8en timpul iernii se \xc3\xaent\xc3\xa2lne\xc8\x99te \xc8\x99i \xc3\xaen parcuri \xc8\x99i gr\xc4\x83dini._NEWLINE_P\xc4\x83s\xc4\x83rile din nordul Siberiei efectueaz\xc4\x83 migra\xc8\x9bii regulate la sf\xc3\xa2r\xc8\x99itul lui august, revenind \xc3\xaen mai, cu o oarecare dispersare spre nord toamna (unde s-au \xc3\xaenregistrat c\xc3\xa2rduri de sute de indivizi \xc3\xaen centrul Siberiei), \xc3\xaens\xc4\x83 majoritatea deplas\xc4\x83rilor au loc spre sud. Num\xc4\x83rul indivizilor din sudul Siberiei este m\xc4\x83rit de imigran\xc8\x9bii din timpul iernii, c\xc3\xa2nd exist\xc4\x83 popula\xc8\x9bii numeroase p\xc3\xa2n\xc4\x83 \xc3\xaen sudul depresiunii Zaisan, din nord-estul Kazahstanului, migran\xc8\x9bi au fost \xc3\xaenregistra\xc8\x9bi \xc8\x99i \xc3\xaen valea r\xc3\xa2ului Ili. Unele p\xc4\x83s\xc4\x83ri r\xc4\x83m\xc3\xa2n \xc3\xaen nordul arealului sau chiar mai departe la nord fa\xc8\x9b\xc4\x83 de arealul de reproducere. \xc3\x8en nord-estul Chinei, \xc3\xaen septembrie- februarie apar \xc3\xaen timpul "invaziilor" un num\xc4\x83r mare de migran\xc8\x9bi neregula\xc8\x9bi \xc8\x99i oaspe\xc8\x9bi de iarn\xc4\x83 \xc3\xaen Beidaihe (regiunea de coast\xc4\x83 a provinciei Hebei).  P\xc4\x83s\xc4\x83ri cu capul alb (subspecia nominat\xc4\x83) se \xc3\xaent\xc3\xa2lnesc \xc3\xaen timpul iernii \xc3\xaen sudul arealului de cuib\xc4\x83rit \xc3\xaen China, Japonia \xc8\x99i neregulat mai la sud p\xc3\xa2n\xc4\x83 \xc3\xaen sudul extrem al Coreei, se presupune c\xc4\x83 \xc3\xaenregistr\xc4\x83rile din Hong Kong sunt evad\xc4\x83ri din captivitate._NEWLINE_Au loc uneori invazii neregulate pe scar\xc4\x83 larg\xc4\x83 spre vest ale popula\xc8\x9biilor din nord, c\xc3\xa2nd un num\xc4\x83r mare de indivizi pot ajunge \xc3\xaen Finlanda, regiunea Baltic\xc4\x83 \xc8\x99i estul Europei, \xc8\x99i un num\xc4\x83r mult mai mic apar \xc3\xaen vestul Europei, astfel de deplas\xc4\x83ri ajung la maxim la mijlocul lui octombrie \xc8\x99i cel pu\xc8\x9bin unii indivizi se re\xc3\xaentorc \xc3\xaen locurile natale prim\xc4\x83var\xc4\x83. P\xc4\x83s\xc4\x83rile din nord \xc8\x99i est p\xc4\x83trund uneori mai departe spre vest (de ex., un c\xc3\xa2rd de 200 de p\xc4\x83s\xc4\x83ri cu cap alb au ajuns \xc3\xaen Olanda \xc3\xaen decembrie 1971), dar evit\xc4\x83 traversarea m\xc4\x83rii, \xc8\x99i prin urmare subspecia nominat\xc4\x83 este foarte rar \xc3\xaenregistrat\xc4\x83 \xc3\xaen Marea Britanie, iar \xc3\xaen Insulele Britanice subspecia rosaceus este sedentar\xc4\x83 \xc8\x99i numai toamna hoin\xc4\x83re\xc8\x99te neregulat p\xc3\xa2n\xc4\x83 \xc3\xaen insulele Scilly, insula May, insulele Hebride Exterioare \xc8\x99i Orkney, \xc8\x99i foarte rar p\xc3\xa2n\xc4\x83 \xc3\xaen insulele Shetland. Apare accidental \xc3\xaen timpul vagabondajului \xc3\xaen Maroc, unde a fost observat \xc3\xaen aprilie 1967._NEWLINE_Popula\xc8\x9biile care cuib\xc4\x83resc \xc3\xaen regiunile montane efectueaz\xc4\x83 probabil unele deplas\xc4\x83ri altitudinale, cobor\xc3\xa2nd \xc3\xaen regiunile colinare \xc8\x99i c\xc3\xa2mpiile \xc3\xaenvecinate \xc3\xaen timpul iernii, de ex., \xc3\xaen Hebei, din nord-estul Chinei.'